מבול הקופונים: גם זאפ נכנס לזירת הקניות החברתיות - שוק ההון - TheMarker
מבול הקופונים: גם זאפ נכנס לזירת הקניות החברתיות
אתר השוואות המחירים יציע מידע מרוכז על עסקות קבוצתיות והנחות מכעשרה אתרים, בהם גרופר, יממה וביג דיל. זאפ: "זיהינו את הצורך של הגולשים לריכוז הקניות המוזלות במקום אחד ובפלטפורמה מוכרת ואמינה"
>> אתר השוואת המחירים זאפ מקבוצת דפי זהב נכנס לפעילות בזירת הקניות החברתיות: החל מאתמול מציע האתר לגולשיו מידע מרוכז מכעשרה אתרים הפועלים בזירה.
בין היתר יכולים הגולשים לערוך באתר חיפוש ממוקד אחר קניות קבוצתיות לפי כמה קריטריונים ובהם תאריך, תחום פעילות או שם העסק המציע את ההנחה. בנוסף יוכלו הגולשים להירשם לניוזלטר שיישלח פעמיים ביום וירכז בעבורם את העסקות וההנחות של אותו היום.
עם האתרים שנכללים בשירות החדש נמנים גרופר (שנרכש באחרונה על ידי גרופון העולמית), יממה, ביי2 ובאלי-גם. כמו כן נכלים בו פעילות ביג דיל מקבוצה אחרונות והדיל היומי של וואלה-שופס.
זאפ אינו האתר הראשון שמרכז רשימת הטבות יומיות מכמה אתרים. בין הקודמים לו המציעים שירות דומה אפשר לציין את Cliqa Mail. המניע העיקרי של פתיחת הפעילות בזירה הוא הניסיון של זאפ לבנות מאגר מידע על הלקוחות הפעילים בזירת הקניות החברתיות. בשאיפתו זו נהפך האתר למעשה למתחרה של האתרים המציעים את הדילים, שגם הם מעוניינים ביצירת מאגר מידע דומה.
מזאפ נמסר: "קניות חברתיות הן הטרנד הלוהט כיום במסגרת הרכישות באינטרנט. עם זאת, ישנו מספר לא קטן של חברות שונות המציעות יחד עשרות עד מאות דילים יומיים. זיהינו את הצורך של הגולשים לריכוז כל הקניות המוזלות במקום אחד ובפלטפורמה מוכרת ואמינה ולכן בחרנו לרכז בעבור הצרכנים את כל העסקות היומיות של מיטב החברות במקום אחד או במייל אחד".